เอกสารแนบ 3 อื่นๆ

รายงานของคณะกรรมการตรวจสอบ

เรียน ท่านผู้ถือหุ้น ธนาคาร เกียรตินาคิน จำกัด (มหาชน)

คณะกรรมการธนาคาร เกียรตินาคิน จำกัด (มหาชน) ได้แต่งตั้ง คณะกรรมการตรวจสอบ จำนวน
3 ท่าน ซึ่งเป็นกรรมการอิสระที่มีคุณสมบัติครบถ้วนตามข้อกำหนด และ
เป็นไปตามแนวทางปฏิบัติที่ดีของคณะกรรมการตรวจสอบของตลาดหลักทรัพย์แห่งประเทศไทย
ปัจจุบันคณะกรรมการตรวจสอบของธนาคาร ประกอบด้วย

1. นายพิชัย ดัชณาภิรมย์ ประธานกรรมการตรวจสอบ

2.  มานพ พงศทัต กรรมการตรวจสอบ

3.  นายเชษฐ์ ภัทรากรกุล กรรมการตรวจสอบ

  โดยมีนายเกรียงศักดิ์ ศุกร์คณาภรณ์ ผู้อำนวยการอาวุโส สายตรวจสอบภายใน ทำหน้าที่เป็น
  เลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต หน้าที่
และความรับผิดชอบตามที่ได้รับมอบหมายจากคณะกรรมการธนาคาร
ที่เป็นไปตามข้อกำหนดของตลาดหลักทรัพย์แห่งประเทศไทย ธนาคารแห่งประเทศไทย โดยในรอบปี
2552 คณะกรรมการตรวจสอบได้มีการประชุมรวมทั้งสิ้น 10 ครั้ง โดยนายพิชัยฯ และนายเชษฐ์ฯ
เข้าประชุมครบทั้ง 10 ครั้ง และนายมานพฯ เข้าประชุม 9 ครั้ง การประชุมทั้ง 10
ครั้งประกอบด้วย การประชุมภายในของคณะกรรมการตรวจสอบ จำนวน 5 ครั้ง
เป็นการประชุมร่วมกับฝ่ายบริหารและผู้สอบบัญชี จำนวน 4 ครั้ง
และเป็นการประชุมร่วมกับผู้สอบบัญชีโดยไม่มีฝ่ายบริหารเข้าร่วมประชุม
เพื่อรับทราบปัญหาและอุปสรรคในการปฏิบัติงานของผู้สอบบัญชีภายนอก จำนวน 1 ครั้ง ทั้งนี้
คณะกรรมการตรวจสอบได้นำเสนอรายงานผลการประชุมทุกครั้งต่อคณะกรรมการธนาคารเพื่อให้มีการดำเนินการตามที่เห็นสมควรต่อไป

คณะกรรมการตรวจสอบได้ดำเนินการในด้านต่าง ๆ
ภายใต้ขอบเขตอำนาจหน้าที่รับผิดชอบของคณะกรรมการตรวจสอบ พร้อมทั้งมีความเห็นในด้านต่าง ๆ
โดยสรุป ดังนี้

1.  มีการสอบทานงบการเงินรายไตรมาส และงบการเงินรวมประจำปี 2552
    โดยได้รับรายงานการปฏิบัติงานของผู้สอบบัญชี คำชี้แจงจากผู้บริหาร และ
    รายงานผลการตรวจสอบของสายตรวจสอบภายใน
    ในเรื่องความถูกต้องครบถ้วนของงบการเงิน และความเพียงพอในการเปิดเผยข้อมูล
    รวมถึงรับทราบแผน และผลการสอบบัญชีประจำปี 2552
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
    งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2.  มีการสอบทานข้อมูลการดำเนินงาน ผลการปฏิบัติงาน และ ระบบการควบคุมภายใน
    เพื่อประเมินความเพียงพอ เหมาะสม และ ประสิทธิผลของระบบการควบคุมภายใน
    ที่สนับสนุนให้การดำเนินงานบรรลุเป้าหมายของธนาคาร และสายตรวจสอบภายใน ที่กำหนด
    โดยพิจารณาจากรายงานการตรวจสอบภายในประจำปี 2552
    ซึ่งครอบคลุมระบบงานที่สำคัญของธนาคารตามแผนงานที่ได้รับอนุมัติ
    โดยไม่พบจุดอ่อนหรือข้อบกพร่องที่เป็นสาระสำคัญ มีการดูแลรักษาทรัพย์สินอย่างเหมาะสม
    และมีการเปิดเผยข้อมูลอย่างถูกต้อง ครบถ้วน และเชื่อถือได้
    โดยคณะกรรมการตรวจสอบมีความเห็นสอดคล้องกับผู้สอบบัญชี ว่า
    ธนาคารมีระบบการควบคุมภายในที่เพียงพอ เหมาะสม
    มีการติดตามผลการปรับปรุงแก้ไขตามที่ผู้สอบบัญชีมีคำแนะนำ รวมทั้งมีความเห็นว่า
    ธนาคารมีระบบการติดตามควบคุมดูแลการดำเนินงานของบริษัทย่อยอย่างเหมาะสม

3.  ได้สอบทานการตรวจสอบภายใน โดยได้พิจารณาภารกิจ ขอบเขตการปฏิบัติงาน หน้าที่
    และความรับผิดชอบ ความเป็นอิสระ อัตรากำลัง งบประมาณของสายตรวจสอบภายใน
    และปัญหา อุปสรรคในการปฏิบัติงาน เพื่อให้มีการปฏิบัติงานได้อย่างครบถ้วน มีประสิทธิภาพ
    มีการทบทวนแผนงานของสายตรวจสอบภายในระหว่างปี ในการสนับสนุนเป้าหมาย
    และแผนงานของธนาคารที่ได้ให้ความสำคัญโดยเน้นหนักในธุรกรรมที่มีความเสี่ยง
    และผลกระทบอย่างมากต่อธุรกิจของธนาคาร ได้แก่ คุณภาพของเงินให้สินเชื่อ
    ธุรกรรมด้านเงินฝาก และระบบงานที่สำคัญ ซึ่งคณะกรรมการตรวจสอบมีความเห็นว่า ธนาคาร
    มีระบบการตรวจสอบภายในที่เพียงพอ เหมาะสม
    และมีการพัฒนาปรับปรุงการปฏิบัติงานเพื่อให้เกิดประสิทธิผลยิ่งขึ้น

4.  มีการสอบทานการปฏิบัติงานของสายกำกับการปฏิบัติตามกฎเกณฑ์ และสายตรวจสอบภายใน
    ให้มีการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย พ.ร.บ.ธุรกิจสถาบันการเงิน
    และกฎหมายอื่นที่เกี่ยวข้องของธนาคาร
    รวมถึงการสอบทานการปฏิบัติตามคำแนะนำของธนาคารแห่งประเทศไทย และ ผู้สอบบัญชี
    หน่วยงานมีการปฏิบัติตามข้อกำหนดของธนาคาร และข้อผูกพันที่ธนาคารมีไว้กับบุคคลภายนอก
    ซึ่งคณะกรรมการตรวจสอบมีความเห็นว่า
    ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย ข้อกำหนด
    และภาระผูกพันที่ธนาคารมีไว้กับบุคคลภายนอก

5.  มีการสอบทานการบริหารความเสี่ยง ที่มีความเชื่อมโยงกับระบบการควบคุมภายใน
    เพื่อการจัดการความเสี่ยงทั่วทั้งธนาคาร
    โดยการสอบทานการบริหารความเสี่ยงผ่านสายงานบริหารความเสี่ยง และ
    สายตรวจสอบภายใน โดยมีการกำหนดวัตถุประสงค์ ข้อบ่งชี้ความเสี่ยง ประเมินความเสี่ยง
    การจัดการความเสี่ยง และการติดตามผลความคืบหน้าเป็นรายไตรมาส
    มีการกำหนดดัชนีชี้วัดความเสี่ยงที่สำคัญ ซึ่งถือเป็นระบบเตือนภัยล่วงหน้า
    มีการจัดทำแผนการดำเนินการกรณีเกิดเหตุการณ์วิกฤต ให้เหมาะสมตามสถานการณ์
    มีการกำหนดความเสี่ยงที่ยอมรับได้ และ ระดับความเสี่ยงที่ยอมรับได้
    รวมทั้งมีการทบทวนความเสี่ยงให้สอดคล้องกับสถานการณ์ปัจจุบันตามนโยบายการบริหารความเสี่ยงที่ธนาคารกำหนด
    และเป็นไปตามแนวทางการบริหารความเสี่ยง 5 ด้าน ได้แก่ ความเสี่ยงด้านกลยุทธ์
    ด้านเครดิต ด้านตลาด ด้านสภาพคล่อง และความเสี่ยงด้านปฏิบัติการ
    ที่ธนาคารแห่งประเทศไทยกำหนด คณะกรรมการตรวจสอบมีความเห็นว่า
    ธนาคารมีการบริหารความเสี่ยงที่เหมาะสม มีประสิทธิภาพ

6.  มีการสอบทานและให้ความเห็นต่อรายการเกี่ยวโยงกันหรือรายการที่อาจมีความขัดแย้งของผลประโยชน์
    รวมถึงการเปิดเผยข้อมูลของรายการดังกล่าวตามข้อกำหนดของตลาดหลักทรัพย์แห่งประเทศไทย
    และ สำนักงานคณะกรรมการกำกับหลักทรัพย์และตลาดหลักทรัพย์
    ซึ่งผู้สอบบัญชีมีความเห็นว่ารายการค้ากับบริษัทที่เกี่ยวข้องกันที่มีสาระสำคัญได้เปิดเผย
    และแสดงรายการในงบการเงินและหมายเหตุประกอบงบการเงินแล้ว
    และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
    รายการดังกล่าวเป็นรายการที่สมเหตุสมผล
    และเป็นประโยชน์สูงสุดต่อการดำเนินธุรกิจของธนาคาร
    รวมทั้งมีการเปิดเผยข้อมูลอย่างถูกต้อง และครบถ้วน

7.  มีการสอบทานการพิจารณาข้อร้องเรียนของพนักงานภายในธนาคารและบุคคลทั่วไป
    ในด้านการบริการ ความเป็นธรรม และ การปฏิบัติที่แสดงไปในทางไม่สุจริต

8.  พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชีประจำปี 2553
    เพื่อนำเสนอต่อคณะกรรมการธนาคาร ให้ขออนุมัติจากที่ประชุมผู้ถือหุ้นประจำปี 2553
    ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
    และความเหมาะสมของค่าตอบแทนแล้วเห็นควรเสนอแต่งตั้ง ดร.ศุภมิตร เตชะมนตรีกุล
    ผู้สอบบัญชีรับอนุญาต ทะเบียนเลขที่ 3356 หรือ นายเพิ่มศักดิ์ จิระจักรวัฒนา
    ผู้สอบบัญชีรับอนุญาต ทะเบียนเลขที่ 3427 หรือ คุณนิติ จึงนิจนิรันดร์ ผู้สอบบัญชีรับอนุญาต
    ทะเบียนเลขที่ 3809 แห่งสำนักงาน บริษัท ดีลอยท์ ทู้ช โธมัทสุ ไชยยศ สอบบัญชี จำกัด
    เป็นผู้สอบบัญชีของธนาคาร ประจำปี 2553 พร้อมด้วยค่าตอบแทนเป็นจำนวนเงินรวม 4.36
    ล้านบาท โดยคณะกรรมการตรวจสอบมีความเห็นเกี่ยวกับการเสนอแต่งตั้งผู้สอบบัญชีดังกล่าว
    ดังนี้

    -   ในรอบปีบัญชีที่ผ่านมา ผู้สอบบัญชีได้ปฏิบัติงานด้วยความรู้ ความสามารถในวิชาชีพ
        และให้ข้อเสนอแนะเกี่ยวกับระบบการควบคุมภายในและความเสี่ยงต่างๆ
        รวมทั้งมีความเป็นอิสระในการปฏิบัติงาน

    -   ค่าตอบแทนที่เสนอมาเป็นอัตราที่เหมาะสม
        โดยได้เสนอค่าตอบแทนผู้สอบบัญชีจากเดิมจำนวน 4.26 ล้านบาท เป็นจำนวน 4.36
        ล้านบาท หรือเพิ่มขึ้นในอัตรา 2.34% ของค่าตอบแทนประจำปี 2552
        ทั้งนี้เนื่องจากปริมาณงานและรายการทางบัญชีของธนาคารที่เพิ่มขึ้น กอปรกับในรอบปีบัญชี
        2552 ผ่านมาผู้สอบบัญชีไม่ได้ขึ้นค่าตอบแทนแต่อย่างใด

    -   มีการปฏิบัติสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ในเรื่องการกำหนดให้บริษัทจดทะเบียนต้องจัดให้มีการหมุนเวียนผู้สอบบัญชีที่ลงลายมือชื่อรับรองงบการเงินทุกรอบ
        5 รอบปีบัญชี ทั้งนี้หากผู้สอบบัญชีได้รับการแต่งตั้งให้เป็นผู้สอบบัญชีประจำปี 2553
        จะจัดเป็นปีที่ 3 ติดต่อกัน

    -   ผู้สอบบัญชีไม่มีความสัมพันธ์ใดๆ กับธนาคารและบริษัทย่อย

โดยสรุป คณะกรรมการตรวจสอบได้ปฏิบัติหน้าที่ครบถ้วน
ตามที่ระบุไว้ในกฎบัตรคณะกรรมการตรวจสอบ ตามที่ได้รับอนุมัติจากคณะกรรมการธนาคาร
และมีความเห็นว่า ธนาคารมีการรายงานข้อมูลทางการเงินและการดำเนินงานอย่างถูกต้อง
มีระบบการควบคุมภายใน การตรวจสอบภายใน การบริหารความเสี่ยงที่เหมาะสมและมีประสิทธิภาพ
มีการปฏิบัติตามกฎหมาย ตามคำแนะนำของธนาคารแห่งประเทศไทย และผู้สอบบัญชี
มีการปฏิบัติตามข้อกำหนดและภาระผูกพันต่าง ๆ มีการเปิดเผยรายการที่เกี่ยวโยงกันอย่างถูกต้อง
และมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ โปร่งใส
และเชื่อถือได้ รวมทั้งมีการพัฒนาปรับปรุงระบบการปฏิบัติงานให้มีคุณภาพดีขึ้น
และเหมาะสมกับสภาพแวดล้อมทางธุรกิจอย่างต่อเนื่อง

วันที่ 18 มกราคม 2553

ในนามคณะกรรมการตรวจสอบ

 

............................................

นายพิชัย ดัชณาภิรมย์